Emperador Koan

Si Emperador Koan (427 BK - Pebrero 23, 291 BK), na kilala rin bilang si Yamatotarashihikokunioshihito no Mikoto (Hapones: ), ay ang ikaanim na emperador ng Hapon ayon sa kinamihasnang kaayusan ng halinlinan. Itinatagurian siya bilang isang "maalamat na emperador" ng mga mananalaysay dahil ang kanyang aktuwal na pag-iral ay pinagtatalunan. Sinasabing naghari siya mula 392 BK hanggang sa kanyang pagkamatay noong 291 BK, kung saan sinundan siya ng kanyang ikalawang anak na si Emperador Korei. Siya ang ikaanim at huling emperador na naghari sa panahon ng puktol ng Jomon, na tumagal mula 14,000 BK hanggang 300 BK. Ang kanyang kahalili ang naging unang emperador ng puktol ng Yayoi, na tumagal mula 300 BK hanggang 300.

Alam na Impormasyon
Ang pag-iral ng hindi bababa sa unang siyam na emperador ay pinagtatalunan dahil sa hindi sapat na materyal na maaaring magamit para sa karagdagang pagpapatunay at pag-aaral. Dahil dito, itinatagurian si Koan ng mga mananalaysay bilang isang "maalamat na emperador", at niraranggo siya bilang ang ikalima sa walong emperador na walang tiyak na mga alamat na nauugnay sa kanila. Unang naikredito ang pangalang "Koan" kay Omi no Mifune, isang Hapones na palaaral at manunulat noong puktol ng Nara na diumano'y gumawa ng pangalan noong huling kalahati ng ika-8 dantaon. Sinasabi na maaaring pinalagi ang kanyang pangalan ilang dantaon pagkatapos ng buhay na itinalaga sa kanya, posible na noong panahon kung saan ang mga alamat tungkol sa pinagmulan ng halaring Yamato ay pinagsasama-sama bilang mga talaan na kilala ngayon na Kojiki.Britannica Kokusai Dai-Hyakkajiten article "Ōmi no Mifune". Britannica.

Maalamat na Salaysay

Ang pangalan ni Emperador Koan ay nakasaad sa Kojiki at Nihon Shoki kung saan ang kanyang talaangkanan lamang ang nakatala. Isinilang siya noong 427 BK, at siya ang ikalawang na anak nina Emperador Kosho, ang ikalimang emperador ng Hapon, at Emperatris Yosotarashi-hime, isang anak ni Ametarashihiko-Kunio-shihito-no-mikoto. Nakilala siya bilang si Prinsipe Yamatotarashihikokunioshihito. Pormal siya na naging koronang prinsipe noong Pebrero 408 BK. Nakasaad sa Kojiki at Nihon Shoki na namuno siya mula sa palasyo ng Akitsushima-no-miya (Kojiki: ; Nihon Shoki: ) sa Muro sa kung ano ang makikilala bilang lalawigan ng Yamato (ngayo'y Prepektura ng Nara sa Honshu). Karaniwang inilalagay ang kanyang panahon ng paghahari sa 392 BK hanggang 291 BK. Sa panahon ng buhay ni Koan, ikinasal siya kay Yosotarashi-hime, at nagkaroon sila ng dalawang anak, sina Prinsipe Okibi no Morosusumi at  Prinsipe Oyamatonekohikofutoni. Namatay siya noong 291 BK. Ayon sa mananalaysay na si John S. Brownlee, ang sinasabing edad ni Koan na 137 ay "napakahaba", ngunit sinabi rin niya na hindi pambihira ang mga ganito para sa mga katha-kathang pigura. Dagdag pa niya na walang sinuman sa Hapon ang naabala sa kahabaan ng buhay ng mga dating emperador hanggang sa modernong panahon. Habang ang kanyang aktuwal na libingan ay hindi alam, tradisyonal siya na iginagalang sa isang imperyal na pang-alaalang dambana na kasalukuyang pinapanatili sa lungsod ng Gose. Ang dambanang ito ang itinalaga ng Imperyal na Sambahayang Ahensiya bilang kanyang mosoliem, at pormal ito na pinangalanang Tamate no oka no e no misasagi. Siya ay hinalinhan ng kanyang anak na si Prinsipe Oyamatonekohikofutoni, na sa kalaunan ay naging si Emperador Korei.

Mga Sanggunian

Kaurian:Mga Emperador ng Hapon